Moteredaktøren sparket i gang en utfordring i fjor. Nå har norske influensere kastet seg på.
LONDON (Aftenposten):  - Wow, det er mye, sier den tidligere moteredaktøren i Sunday Times når hun hører hvor mange ubrukte plagg nordmenn har i skapet.  Hun var moteredaktør i The Sunday Times. Så ble Tiffanie Darke moteredaktør for det eksklusive kjøpesenteret Harrods i London. De tok imot kongelige og andre med spesiell invitasjon i en hemmelig etasje hvor de kunne kjøpe vesker, klær og smykker for millioner av pund. Darke var på motevisninger og minglet med modeller og superrike. En dag sa det stopp. Hun hoppet av og startet en kampanje mot shopping-fråtseriet. Utfordringen er plukket opp av norske influensere. Hva skjedde? Briter verstinger i Europa Briters klesforbruk har et av Europas høyeste CO2-utslipp, ifølge en rapport fra tankesmien Hot or Cool. Det er langt høyere enn franskmenns, italieneres og tyskeres. Tilsvarende tall for Norge kommer senere i år. – Vi har en forferdelig fast fashion-kultur. Her bruker vi billig mote til å uttrykke oss selv, sier 51-åringen. Da Darke leste rapporten fra Hot or Cool, fikk hun en aha-opplevelse. Hun hadde syklet gjennom Londons spøkelsesaktige gater under pandemien for å komme til Harrods. Der stilte hun opp Louis Vuitton-vesker og knipset bilder. Reklamebildene havnet på mobilen til de superrike. Så syklet hun hjem og slo på kasseroller til støtte for sykepleierne. Det ble dråpen som fikk det til å renne over. Hun ville gjøre opp for seg. Men hvordan? Ett effektivt tiltak  Forskerne så på hvordan man best kunne kutte klimautslippene fra fast fashion. For eksempel å øke brukstiden pr. plagg, kjøpe brukt og ikke å vaske klærne så mye. Men ett tiltak var dobbelt så effektivt som alle de andre tiltakene tilsammen: Å redusere forbruk. For å nå klimamålet om å stanse den globale oppvarmingen på 1,5 grader, regnet forskerne ut hvor mange nye plagg folk i snitt bør kjøpe. – Vi bør kjøpe bare fem nye plagg i året, sier Darke. Sokker, undertøy og brukte klær kommer i tillegg. Men Darke kommer med en advarsel: – Brukte klær er en stor del av problemet. Markedet er enormt, og det er ikke noen tegn til at det minsker etterspørselen etter nye klær. Darke bestemte seg for å teste hvor gjennomførbart det er å kun kjøpe fem nye plagg i året. Med seg på eksperimentet fikk hun flere tusen briter. Men i Londons handlegater er ikke alle like optimistiske. Emily forteller at hun har dårlig samvittighet, for hun kjenner til de uetiske sidene ved flyktig mote. – Men så spiller pris og tilgang inn. Det krever mer penger og innsats for å finne frem til etiske klesplagg, mener Emily. Innad i Storbritannia er det også store forskjeller: Utslippene fra de 20 prosent rikeste er 83 prosent over bærekraftige nivåer. Shopping mot bekymring Det er grunn til bekymring, mener Darke: Hvorfor er det så vanskelig å stoppe? Darke mener en kraftfull markedsføringsmaskin står bak forbruket vårt. – Det er David mot Goliat. Hun tror det for mange er blitt en avhengighet. Handling fungerer både som belønning og trøst for mange. – Men vi læres ikke opp til å verdsette de tingene vi kjøper. Hun peker på en alarmerende ny trend: Dommedagshandel. Hver tredje amerikaner som tilhører generasjon Z, handler for å håndtere bekymringer knyttet til økonomi og krig, viser en undersøkelse.  – Du ser døde barn i Gaza på nyhetene. Så kjøper du deg en veske på nett, sier Darke. 359 plagg i norske klesskap I Norge har miljøorganisasjonen Framtiden i våre hender også oppfordret til kun å kjøpe fem plagg i året. Det har en rekke influensere kastet seg på. Karen Elene Thorsen som står bak Instagram-kontoen Fattigstudent, gjennomførte den allerede i fjor. – Jeg lærte mye om mine egne kjøpstriggere, som blant annet er når jeg er på ferie og de dagene jeg har litt lav selvtillit, forteller hun. I norske klesskap henger i snitt 359 plagg. Hvert femte er tilnærmet ubrukt. – Wow, det er mye. Tenk på hvor mye skapplass du må ha, sier Darke. I Nederland varierer størrelsen på klesskap fra 70 til 429 plagg.  Ifølge tankesmien Hot or Cool er 85 plagg tilstrekkelig i land med fire årstider. Leder for Fremtiden i våre hender, Anja Bakken Riise, understreker at nordmenn ikke har ansvaret for kleskjedenes overproduksjon. Det er det bransjen og politikerne som har. Tips til å lykkes Darke gikk seirende ut av fjorårets utfordring, selv om det ble ett impulskjøp: en bukse i gull. Hun kommer med råd til andre som vil prøve: Darke innrømmer at utfordringen er lettere for en tidligere moteredaktør med et fullt klesskap. For livsfaser og økonomi påvirker hvor lett det er. – Men det gir en stor frihetsfølelse å lykkes, sier hun.
Den tidligere moteredaktøren Tiffanie Darke startet i fjor en utfordring for å kjempe mot britenes «fast fashion»-kultur.  En tysk tankesmie har regnet ut at vi kun bør kjøpe fem nye plagg i året for å redusere CO₂-utslipp fra klesforbruk. Utfordringen har engasjert både briter og norske influensere.